
הצעת חוק חובת המכרזים (תיקון מס' 16), התשס"ג-2003

היו"ר מיכאל איתן:

	אני פותח את ישיבת ועדת החוקה, חוק ומשפט. על סדר-היום: הצעת חוק חובת המכרזים (תיקון מס' 16), התשס"ג-2003. תציגו את הצעת החוק בבקשה.

דרורה ליפשיץ:

	הצעת החוק היא הארכה בשנתיים של ההוראה שמאפשרת לקבוע בחוק חובת המכרזים העדפות בהתקשרויות לתוצרת באזורי עדיפות לאומית. כיום, בהתאם לחוק, יש שתי מערכות של העדפות בתקנות, יש תקנות הממשלה שמאפשרות העדפה של תוצרת הארץ, והן תקנות שלא מוגבלות בזמן, ויש התקנות האלה, של אזורי עדיפות לאומית, שחלות רק בהתקשרויות של מערכת הביטחון. התקנות האלה מוגבלות בזמן ואמורות לפקוע בסוף החודש הזה, ואנחנו מבקשים להאריך אותן בשנתיים.

אליעד ויינשל:

	החוק היה מוגבל בזמן, ולכן גם התקנות.

דרורה ליפשיץ:

	אנחנו מבקשים להאריך בחוק את סעיף ההסמכה.

אליעזר כהן:

	 מי מבקש את זה?

דרורה ליפשיץ:

	הממשלה.

היו"ר מיכאל איתן:

	חוק חובת המכרזים נכנס לתוקף בשנת 1992. והחוק קובע חריגים שלא חלה עליהם חובת מכרזים. בחוק נקבע שמותר להוציא תקנות שיסדירו העדפה של תוצרת מאזורי עדיפות לאומית, בהתקשרויות של מערכת הביטחון. זה התחום שבו אנחנו מתעסקים.

	למיטב זכרוני, התקנות הן כאלה שקובעות שכאשר יש מכרז, ובא בעל מפעל, ועל-פי התקנות המפעל הוא באזור עדיפות לאומית ויש פער מסוים של אחוזים, אם ההצעה שלו יותר גבוהה, עדיין מעדיפים אותו על פני אחרים.

נסים זאב:

	 בכמה אחוזים?

תמי סלע:

	עד 15%.

דרורה ליפשיץ:

	זה תלוי באזור. יש אזור א', אזור ב' ויש יישובי קו עימות. אזור א' זה עד 15%, אזור ב' - 5%. ההעדפה היא בצורה של זכות סירוב. כלומר, לא ניתנת להם העדפה במחיר, אלא אם ההצעה מופיעה באזור של 15% או 5%, ואז ניתנת זכות להוריד את המחיר למחיר של ההצעה הזולה יותר מתוצרת הארץ. ליישובי קו עימות, שהיום אלה יישובי קו עימות בצפון, יש עדיפות ממש במחיר, שזה אומר שאם ההצעה שלהם יקרה עד 15% מתקשרים אתם. זה לא בצורה של סכום צמוד, אלא בצורה של התקשרות.

דינה בנרי:

	ויש להם 15% כמו לאזור א'.

אליעד ויינשל:

	החזקה של עדיפות היא בהתאם לאזור עדיפות. אזור עדיפות שהוא קו עימות ניתנת לו הכי הרבה עדיפות.

נסים זאב:

	 לא הבנתי שה-15%, הכוונה לתרגם אותם לכסף.

דרורה ליפשיץ:

	זה רק בקו עימות.

נסים זאב:

	 זה תמיד בנקודות.

דרורה ליפשיץ:

	במסגרת מכרז יש אמות מידה. ההעדפה ניתנת רק לגבי הפרמטר של המחיר. עושים שני שקלולים, ובמסגרת הפרמטר של המחיר ניתנת העדפה של עד 15% או 5%, בהתאם לאזור, ואז זה מביא לשקלול סופי של ציון, בהתאם לחישובים. כאשר עוד פעם, לקווי האזורים שהם לא קו העימות, ההעדפה היא בצורה של אפשרות להוריד את המחיר, לא התקשרות בכסף.

אליעזר כהן:

	 מה הבעיה?

היו"ר מיכאל איתן:

	הבעיה שהתקנות האלה הן זמניות. בחוק המקורי, כל העניין של החריגה הזאת, היה זמני לשנתיים. זו היתה כוונת המחוקק, ומאז אנחנו כל שנתיים מאריכים.

דרורה ליפשיץ:

	זו הפעם הראשונה שמאריכים לשנתיים. עד עכשיו זה היה כל שנה.

אליעד ויינשל:

	עד 1992 לא היתה בכלל העדפה, ומ-1998 המצב שתיארת נכון. הסעיף הזה נוצר לראשונה ב-1998.

היו"ר מיכאל איתן:

	ב-1998 מישהו עשה את זה לשנה. מה היה ב-1998, מי יזם את החוק?

דרורה ליפשיץ:

	היו העדפות. קודם לכן ההעדפות היו בהתקשרויות של כל משרדי הממשלה, ומ-1998 זה שונה רק להעדפה בהתקשרויות של משרד הביטחון.

היו"ר מיכאל איתן:

	כשזה היה לכל משרדי הממשלה, זה לא היה בתאריך?

דרורה ליפשיץ:

	גם היה תאריך, אבל אני חושבת שזה היה לשלוש שנים.

דינה בנרי:

	בחוק המקורי זה היה מ-1995 עד 1998.

נסים זאב:

	 זאת בעצם הגבלה רצינית שזה רק בתחום הביטחון ולא מעבר לזה.

דרורה ליפשיץ:

	ההעדפה של אזורי עדיפות לאומית היא רק בהתקשרויות של מערכת הביטחון, יש אפשרות  להוסיף- - -

היו"ר מיכאל איתן:

	מה אומרת התאחדות התעשיינים?

חזקיה ישראל:

	אנחנו לא מתנגדים לנושא הזה. הנושא הזה חוזר ועולה כמעט כל שנה. ההסכמה בסופו של דבר היתה שבמקום שיבואו כל שנה, שזה יהיה לשנתיים.

נסים זאב:

	 לא הבנתי שזה רק בנושאים של מערכת הביטחון?

היו"ר מיכאל איתן:

	 בסופו של דבר, כוונת החוק היא לעודד תחרות, ולא להטיל על הצרכן, ולא משנה כרגע מי הצרכן, את הצורך להחזיק את אזורי העדיפות הלאומית של מדינת ישראל. אם יש אזורי עדיפות לאומית, צריך לסבסד אותם בצורה ישירה ולא בצורה עקיפה.

נסים זאב:

	 אם, לדוגמה, משרד הביטחון צריך קפה, למשל, מוכרים לו מקפה רג'ואן בעטרות.

דרורה ליפשיץ:

	זה חל.

היו"ר מיכאל איתן:

	יש מפעל בצפת.

אופיר פינס-פז:

	 דבר ראשון, רג'ואן בעטרות לא עשה קפה, אלא עשה ממרח שוקולד, ודבר שני, הוא נרצח.

נסים זאב:

	 אני יודע, אני מכיר טוב את המקרה. אני לוקח אותו לדוגמה, כדי לדעת האם על מוצר כזה גם יש העדפה.

תמי סלע:

	החוק מאפשר גם להתקין תקנות לגבי התקשרויות של משרדי ממשלה אחרים, פשוט לא הותקנו תקנות כאלה. הותקנו תקנות רק לגבי התקשרויות של משרד הביטחון.

דרורה ליפשיץ:

	לא. החוק מאפשר לממשלה לקבל החלטה לקבוע אזורים נוספים.

תמי סלע:

	לא. כתוב שזה בהתאם לתקנות שיתקין שר האוצר.

דרורה ליפשיץ:

	בשלב הראשון הממשלה צריכה לקבל החלטה.

היו"ר מיכאל איתן:

	שאלת למה דווקא משרד הביטחון. כנראה היתה פריסה של קבוצת מפעלים שעבדו עבור משרד הביטחון, והחליטו שזה יותר קריטי, וניתן להם את הפריבילגיה. אבל גם בעניין הזה של משרד הביטחון, בסופו של דבר, יש התנגשות בין שני דברים. אם אתה אומר שמשרד הביטחון צריך לרכוש במחיר יותר גבוה, משרד הביטחון אומר: אנחנו מקבלים תקציב לקיים את הביטחון של מדינת ישראל, ואתם רוצים שנשרת מטרה חשובה, אבל לא בתחום אחריותנו פיזור אוכלוסין, למה שמשרד המסחר והתעשייה, שהוא אחראי על פיזור האוכלוסין, לא יממן את זה מתקציבו את ההפרשים אם צריך, שהוא ייתן את הסובסידיה? זאת אומרת, כל העניין כאן הוא איזו פשרה. אמרו בהתחלה לעוד שנה ועוד שנה.

אופיר פינס-פז:

	אדוני היושב-ראש, אני רוצה להציע שתי הצעות, שאני מקווה שהן יתקבלו. אני מניח שאם הן לא יתקבלו, אני אבקש הסתייגויות. האחת, לא לקבוע לשנתיים, אלא לשנה. המציאות הישראלית משתנה באופן משמעותי, לא צריך לקבל את הקביעה כתורה מסיני, וכל שנה יש צורך לבדוק מחדש מה קורה במפת העדיפות הלאומית באופן מסודר. אם היית נכנס לבדיקה הזאת באופן רציני, ואני לא יודע אם תרצה או לא, תגיע למסקנה שבחלק מאזורי העדיפות הלאומית יש היום מציאות כלכלית שהיא טובה לאין ערוך במקומות שבהם אין עדיפות לאומית, אבל עדיין בקנה מידה אחר ובמציאות כלכלית אחרת. צריך לא לעשות הארכה טכנית. לכן, אגב, בזמנו הוספנו את אזור התעשייה עטרות, ושר האוצר בסוף הסכים לזה. אני מציע בכל מקרה להאריך בכל שנה. תקבע לשנה, מקסימום בשנה הבאה נקדיש לזה עוד שעה.

היו"ר מיכאל איתן:

	אם אני עושה מה שאתה מציע, אני מתחייב לקיים דיון רציני בעניין. השאלה אם אנחנו הפורום המתאים, ולא ועדת הכספים או ועדת הכלכלה.

אופיר פינס-פז:

	 החוק אצלנו.

משה שלו:

	המפה לא קשורה לחוק עצמו.

היו"ר מיכאל איתן:

	 הייתי רוצה מאוד לדון בזה, אבל נראה לי שזה לא בסמכותנו.

אופיר פינס-פז:

	 כל מה שבא אליך לחקיקה זה בסמכות שלנו.

היו"ר מיכאל איתן:

	יש עניין של התמחות. הם יושבים שם כל הזמן על מפת העדיפות הלאומית למס-הכנסה ולחינוך וכן הלאה. יש להם ידע הרבה יותר גדול מאשר לנו.

אופיר פינס-פז:

	 הייתי חבר ועדת הכספים- - -

היו"ר מיכאל איתן:

	הייתי חבר ועדת הכספים הרבה שנים, ואני מכיר את הסוגיות האלה משם. אני חושב שיש להם יתרון על פנינו.

אופיר פינס-פז:

	 נכון, אבל זה לא יתרון שאי-אפשר להתגבר עליו.

היו"ר מיכאל איתן:

	יש לנו הנושאים שלנו, אולי לא כדאי להיכנס לזה.

אופיר פינס-פז:

	 אני מציע שנה, אם יחליטו אחרת, זה בסדר. 

	הדבר השני. אני מציע להוציא מאזורי העדיפות הלאומית את כל אזורי התעשייה בשטחים.

נסים זאב:

	 זה לא הנושא כרגע.

אופיר פינס-פז:

	 אתם תגידו לי מה להציע? אני מציע להוציא מאזורי העדיפות הלאומית את אזורי התעשייה בשטחים. זו זכותי.

היו"ר מיכאל איתן:

	 תוסיף הסתייגות שהוראה זאת לא תחול על אזורי תעשייה מסוימים.

אופיר פינס-פז:

	 זה עולה בקנה אחד עם המדיניות החדשה של הממשלה.

היו"ר מיכאל איתן:

	 אני אעמיד את זה להצבעה. הדבר היחיד שאני לא מפחד ממנו זו המציאות. יצביעו. מה שיהיה, יהיה. 

	יש כאן שתי הסתייגויות. האחת, לאשר את החוק הזה לתקופה של שנה, והשנייה, לקיים את החוק כמו שהוא, ויהיה כתוב שם: למעט אזורי עדיפות לאומית מסוימים, שאופיר פינס יפרט.

היו"ר מיכאל איתן:

	נראה, ראשית כול, ברמה העקרונית אם זה עובר.

דרורה ליפשיץ:

	יכול להיות שאם זה יעבור, הממשלה תיזום הפסקת הליכי החקיקה.

היו"ר מיכאל איתן:

	אופיר פינס, אתה מתנגד לאזור התעשייה במחסום ארז?

משה שלו:

	יש שם מתפרה ומוסך ועוד דברים.

אופיר פינס-פז:

	 נו, אז מה?

היו"ר מיכאל איתן:

	אולי זה דווקא מקום שעובדים בו יהודים וערבים.

אופיר פינס-פז:

	 אתה תכתוב מה שהתכוונתי בלי מחסום ארז, בסדר? אני רוצה להעביר עמדה.

היו"ר מיכאל איתן:

	אנחנו רוצים שלא תיפול בפח.

אופיר פינס-פז:

	 אני לא אפול בפח.

משה שלו:

	מה עם הבקעה?

אופיר פינס-פז:

	 גם הבקעה.

היו"ר מיכאל איתן:

	גמרנו. רצונו של אדם, כבודו. רבותי, אני אעמיד את זה להצבעה. ההצבעה הראשונה היא האם לקבל את גרסת הממשלה לגבי הארכה לתקופה של שנתיים. מי בעד? מי נגד?

הצבעה
בעד שנתיים – 3
נוסח הצעת החוק התקבל.

היו"ר מיכאל איתן:

	 מי בעד שנה? מי נגד?

הצבעה
בעד שנה – 1
נגד – 3
ההסתייגות של חבר הכנסת אופיר פינס-פז לא התקבלה ועוברת למליאה.

היו"ר מיכאל איתן:

	יש הסתייגות של נסים זאב להארכה לשלוש שנים. מי בעד? מי נגד?

הצבעה
בעד שלוש שנים – 1
נגד – 3
ההסתייגות של חבר הכנסת נסים זאב לא התקבלה ועוברת למליאה.

היו"ר מיכאל איתן:

	נרשמו שתי הסתייגויות לגבי התקופה.

	לגבי האזורים. יש הצעה לאשר את זה, כפי שהיה עד היום, ויש הצעה להשמיט אזורים. מי בעד להשמיט את האזורים, כפי שהציע אופיר פינס? מי נגד?

הצבעה
בעד  – 1
נגד – 3
ההסתייגות של חבר הכנסת אופיר פינס-פז לא התקבלה ועוברת למליאה.

היו"ר מיכאל איתן:

	 זה יירשם כהסתייגות למליאה.

	מי בעד להעביר את החוק למליאה לקריאה שנייה ושלישית? מי נגד?

הצבעה
בעד  – פה אחד
אושר להעביר את הצעת חוק חובת המכרזים (תיקון מס' 16), התשס"ג-2003 לקריאה שנייה ושלישית במליאה.

היו"ר מיכאל איתן:

	הצעת החוק אושרה פה אחד. תודה רבה.

הישיבה ננעלה בשעה 12:10





